***** ΚΑΝΟΝΙΣΜΟΣ (ΕΟΚ) αριθ. 794/87 ΤΟΥ ΣΥΜΒΟΥΛΙΟΥ της 16ης Μαρτίου 1987 για την τροποποίηση του κανονισμού (ΕΟΚ) αριθ. 1837/80 περί κοινής οργανώσεως αγοράς στον τομέα του προβείου και αιγείου κρέατος ΤΟ ΣΥΜΒΟΥΛΙΟ ΤΩΝ ΕΥΡΩΠΑΪΚΩΝ ΚΟΙΝΟΤΗΤΩΝ, Έχοντας υπόψη, τη συνθήκη για την ίδρυση της Ευρωπαϊκής Οικονομικής Κοινότητας, και ιδίως το άρθρο 43, την πρόταση της Επιτροπής (1), τη γνώμη του Ευρωπαϊκού Κοινοβουλίου (2), Εκτιμώντας: ότι το άρθρο 5 του κανονισμού (ΕΟΚ) αριθ. 1837/80 (1), όπως τροποποιήθηκε τελευταία από τον κανονισμό (ΕΟΚ) αριθ. 3768/85 (2), προβλέπει τη χορήγηση πριμοδότησης η οποία καταβάλλεται ανά προβατίνα, προκειμένου να αντισταθμίζονται οι απώλειες εισοδήματος των παραγωγών ορισμένων περιοχών· ότι η διάταξη αυτή, αντίθετα με ό,τι προβλέπεται για την περιοχή 1, δεν προβλέπει για την περιοχή 7 την εφαρμογή συγκεκριμένου καθεστώτος το οποίο να βασίζεται στη χορήγηση, κάτω από ορισμένους όρους, των πριμοδοτήσεων που καταβάλλονται στην περιοχή 2· ότι η κατάσταση των παραγωγών της περιοχής 7, λόγω της ηλικίας και της ποιότητας των αμνών που σφάζονται, παρομοιάζει με εκείνη των παραγωγών της περιοχής 1 όπου εφαρμόζεται το προαναφερόμενο συγκεκριμένο καθεστώς· ότι, εντούτοις, στην περιοχή 7, το ποσοστό των παραγωγών που πληρούν τους όρους που προβλέπονται για την εφαρμογή του εν λόγω συγκεκριμένου καθεστώτος είναι σαφώς ανώτερο από το ποσοστό της περιοχής 1, γεγονός που αντικατοπτρίζεται στο επίπεδο της μέσης τιμής αγοράς· ότι, κατά συνέπεια, η απώλεια εισοδήματος των παραγωγών της περιοχής 7 αντισταθμίζεται σε μεγαλύτερο βαθμό απ' ό,τι στην περιοχή 1 με τον υπολογισμό της απώλειας εισοδήματος που προβλέπεται στο άρθρο 5 του κανονισμού (ΕΟΚ) αριθ. 1837/80· ότι πρέπει να χορηγηθεί στους παραγωγούς της περιοχής 7 επιδότηση που να λαμβάνει υπόψη τις πριμοδοτήσεις που χορηγούνται στην περιοχή 1· ότι, κατά συνέπεια, πρέπει να τροποποιηθεί το άρθρο 5 του κανονισμού (ΕΟΚ) αριθ. 1837/80, ΕΞΕΔΩΣΕ ΤΟΝ ΠΑΡΟΝΤΑ ΚΑΝΟΝΙΣΜΟ: Άρθρο 1 Στο άρθρο 5 του κανονισμού (ΕΟΚ) αριθ. 1837/80, παρεμβάλλεται η ακόλουθη παράγραφος: «5α. Ωστόσο, για τις περιόδους 1987 και 1988, το ποσό της πριμοδότησης ανά προβατίνα που υπολογίζεται για την περιοχή 7 αυξάνεται κατά ένα ποσό που αντιπροσωπεύει το ήμισυ της διαφοράς μεταξύ του ποσού της πριμοδότησης που υπολογίζεται για την περιοχή αυτή και του ποσού της πριμοδότησης που καταβάλλεται στην περιοχή 1 με τους όρους που προβλέπονται στην παράγραφο 5, όταν το τελευταίο αυτό ποσό είναι μεγαλύτερο.» Άρθρο 2 Ο παρών κανονισμός αρχίζει να ισχύει την τρίτη ημέρα από τη δημοσίευσή του στην Επίσημη Εφημερίδα των Ευρωπαϊκών Κοινοτήτων. Ο παρών κανονισμός είναι δεσμευτικός ως προς όλα τα μέρη του και ισχύει άμεσα σε κάθε κράτος μέλος. Βρυξέλλες, 16 Μαρτίου 1987.

[Source: multi_eurlex | Tokens: 2466]